Hos Maxi Zoo - bedre kendt som Calles Dyrerige blev der stjålet 15 slanger til en samlet værdi af mere end 20.000 kroner. Indbruddet som blev optaget på butikkens overvågningsudstyr varede kun ét minut, og butikschef Johny Ellgaard tror, at der er tale om bestilt arbejde: "De gik meget professionelt til værks, og gik direkte efter vores dyreste slanger, som vi opbevarer i små lukkede plasticbokse." Samme nat blev også Solsidens Dyrehandel ramt af et indbrud. Her forsvandt tyvene med dyr for ca. 30.000 kroner. Johny Ellgaard mener, at de samme mænd står bag begge indbrud: "Meget tyder på, at det er organiseret, for to indbrud samme nat lyder ikke som en tilfældighed". Maxi Zoo mistede blandt andet en grøn træpython, som alene er ca. 7.000 kroner værd. Dyrehandlen vil fremover fjerne de kostbare slanger fra butikken om natten, og når der om kort tid skal bygges om, får de eftertragtede dyr et særligt sikret aflukke i forretningen.

Referat:
To dyrehandler blev natten til tirsdag udsat for indbrud, hvor sjældne slanger var udbyttet.